Nous Guillaume de Chaonnes, clerc, consoillier de Mons. le duc de Bourgongne et son bailli d’Ostun et de Moncenis, faisons savoir à touz, que comme le procureur, en nom de procureur des veneraubles doyen et chapitre d’Ostun, nous ait expousé que jai soit ce que Pierre et Guiot d’Agrevaul, freres, et Perrot Crotier, lesquelx l’on disoit avoir este pris et mis es prisons de mondit seigneur à Ostun, lesquelles il avoient rompues et d’icelles s’estoient partiz senz licence et renduz en la frainchise et ou cloistre de ladite eglise, laquelle il avoient dehuemant requise et reclamée: neantmoins, nous, le vier d’Ostun et plusieurs des officiers de mondit seigneur estoient venuz ou dit cloistre pour recouvrer lesdiz prisonniers, c’est assavoir le dymenche avant la feste de saint Pere en fevrier, et pour ce que nous ne les avoiens peu bonnement ramener es dites prisons, avoiens fait ou fait faire deffence ou dit cloistre, de part mondit seigneur, à plusieurs hostelliers, taverniers et autres demourans en icelli, ou quel ledit procureur, en nom que dessus dit et afferme toute justice et juridiction estre et appartenir à son diz maistres et auxi immunité à cause de ladite eglise, sur poynne de la grosse emande que nulz ne fust si hardiz de administrer, vendre ne bailler aucuns vivres ne donner aide ne confort aus diz cloistriers, lesquelx chouses sont et redondent ou grant grief, dommaige et prejudice desdiz veneraubles et en l’infraction des droiz de leur dite eglise, si comme il dit, et nous a requis sur ce par nous estre porvehu de convenable remede: pour quoy, nous qui ne voudriens à aucuns faire prejudice et qui ne sumes que onques nous feissions faire ladite deffense ne autre chouse qui peust ou deust pourter prejudice à ladite eglise ne aus droiz d’icelle, mas les voudrions aidier à garder si comme tenuz y sumes à cause de nostre office, ycelle deffense si et en tant comme elle est ou auroit esté faite indehuement, ou prejudice de ladite eglise et des droiz d’icelle par nous au autres des officiers ou sergens de mondit seigneur, de nostre commandement avons rappellée et revoquée, rappellons et revoquons par ces presentes et icelle ou cas dessus dit avons mis et mettons du tout au neant, et ne voulons ne onques ne fut de nostre entente que aucun prejudice ou male consequence en peust ou deust estre ne tourner ou temps à venir aus diz veneraubles, à leur dicte eglise ne aus droiz, franchise, juridiction ou immunité d’icelle. En tesmoin de ce, nous avons fait mettre le seaul aus causes de nozdis bailliage en ces presentes faites et données à Ostun le mardi amprès Pasques charnelx, l’an de grace mil CCCLX dix huit. Par ledit mons. le bailli, JEHAN FRONT.